ЗА НЕРОТКИЊЕ

Благоразумевање тражим

За жене које нису дале

Богу божје ни цару царево,

Које нису занихале

У колевци дете,

За неблагословене,

За жене

Које пред собом носе транспаренте

Снова и маште,

У чијем крвотоку само песме шуме,

За оне чија срца плоде

Мириси и жубори воде,

Чија су наручја пуна само облака,

Које као птице над земљом праве

Гнезда

И водено цвеће лепоте роде.

За свакога ко излази из реда

Свакодневна,

Навикнута,

Који опчињен лута

Некуд ван друма древна.

Тражим помиловање, драги царе,

За оне које су од младости ране

Приволеле се царству поезије,

Које трепере ваздан као брезе,

И месечином се заносе као барка,

За јефимије,

За свете терезе,

За сваку Сафо

И Јованку од Арка,

За све занете и недовршене,

И за мене.

**Водећа питања:**

1. Према каквим женама песникиња осећа посебно поштовање?
2. Објасните улогу бројних понављања на почецима стихова.